b'\n_START_ARTICLE_\nMiquel Guinart i Castell\xc3\xa0\n_START_SECTION_\nBiografia\n_START_PARAGRAPH_\nVa tenir una participaci\xc3\xb3 destacada en el moviment catalanista. Comen\xc3\xa7\xc3\xa0 a treballar als 14 anys com a escrivent a una empresa t\xc3\xa8xtil. De jove milit\xc3\xa0 en la Uni\xc3\xb3 Catalanista, on fou seguidor de Dom\xc3\xa8nec Mart\xc3\xad i Juli\xc3\xa0. El 1913 va fundar el Casal Nacionalista Martinenc i fou president de la Joventut Nacionalista els N\xc3\xa9ts dels Almog\xc3\xa0vers i de la secci\xc3\xb3 de propaganda del CADCI. Alhora formaria part de la Uni\xc3\xb3 Federal Nacionalista Republicana i col\xc2\xb7laboraria al Foment Martinenc, del que en fou president el 1923-1924. Del 1925 al 1936 dirig\xc3\xad el diari La Veu de Sant Mart\xc3\xad i fou vicepresident de l\'Associaci\xc3\xb3 Protectora de l\'Ensenyan\xc3\xa7a Catalana, de la que n\'organitz\xc3\xa0 el seu Primer Congr\xc3\xa9s a la Universitat de Barcelona l\'abril de 1936._NEWLINE_Des del 1931 fou membre de la direcci\xc3\xb3 d\'Esquerra Republicana de Catalunya, i a les eleccions al Parlament de Catalunya de 1932 fou elegit diputat per la prov\xc3\xadncia de Barcelona. Fou un diputat poc actiu, per\xc3\xb2 despr\xc3\xa9s dels fets del sis d\'octubre de 1934 fou president de la Federaci\xc3\xb3 de Barcelona d\'ERC, des d\'on treball\xc3\xa0 per reorganitzar el partit. Despr\xc3\xa9s del restabliment del Parlament de Catalunya fou membre de les comissions permanents de Treball, Peticions i Finances._NEWLINE_En esclatar la guerra civil espanyola, fou nomenat delegat de la Generalitat a les companyies de subministrament d\'aigua, gas i electricitat (juliol-octubre de 1936), i quan l\'octubre es va dissoldre el Comit\xc3\xa8 Central de Mil\xc3\xadcies Antifeixistes de Catalunya form\xc3\xa0 part de la Junta de Seguretat Interior de Catalunya sota les ordres d\'Artemi Aiguader i Mir\xc3\xb3 fins juny de 1937. Fou enviat per la Generalitat a Lleida per a evitar repres\xc3\xa0lies i va salvar la vida de moss\xc3\xa8n Sagu\xc3\xa9s i Francesc Maspons i Anglasell._NEWLINE_Despr\xc3\xa9s de la guerra civil espanyola s\'exili\xc3\xa0 a Montpeller, on va organitzar la Resid\xc3\xa8ncia d\'Intel\xc2\xb7lectuals i form\xc3\xa0 part del Casal Catal\xc3\xa0 de Montpeller. Des del 1940 fou membre organitzador dels Jocs Florals de la Llengua Catalana a Am\xc3\xa8rica i Europa, va col\xc2\xb7laborar en la revista Per Catalunya, \xc3\xb2rgan del FNC, particip\xc3\xa0 en el Congr\xc3\xa9s d\'ERC a Tolosa de Llenguadoc el 1945 i des del 1954 edit\xc3\xa0 la revista Vida Nova de Montpeller. El 1983 va rebre la Creu de Sant Jordi de la Generalitat de Catalunya. La seva documentaci\xc3\xb3 personal es conserva a l\'Arxiu Nacional de Catalunya.\n_START_SECTION_\nFons personal\n_START_PARAGRAPH_\nEl seu fons personal es conserva a l\'Arxiu Nacional de Catalunya. El fons cont\xc3\xa9 la documentaci\xc3\xb3 generada i rebuda per Miquel Guinart i Castell\xc3\xa0; documentaci\xc3\xb3 personal; produ\xc3\xafda en funci\xc3\xb3 de la seva activitat professional, relacionada amb la revista "Vida Nova" i amb l\'organitzaci\xc3\xb3 dels Jocs Florals de la Llengua Catalana a l\'exili. En destaca, especialment, la correspond\xc3\xa8ncia (cartes originals de nombroses personalitats del m\xc3\xb3n literari, pol\xc3\xadtic i cultural com ara, Josep Carner, Merc\xc3\xa8 Rodoreda, Josep Irla, Josep Tarradellas o Josep Trueta). Tamb\xc3\xa9 inclou documentaci\xc3\xb3 relacionada amb l\'activitat associativa del seu productor i amb l\'activitat pol\xc3\xadtica, lligada a Esquerra Republicana de Catalunya, en especial, la seva organitzaci\xc3\xb3 a l\'exili.'